Na podlagi 8. člena Zakona o volilni in referendumski kampanji (Uradni list RS, št. 41/2007, 103/2007, 105/2008) in 37. člena Statuta občine Šoštanj (Uradni list Občine Šoštanj,  št. 14/2008 – UPB2) izdajam

ODREDBO
o pogojih za pridobitev pravice uporabe plakatnih mest v občini Šoštanj, 

v času volilne kampanje ob rednih volitvah župana in članov Občinskega sveta, 

ter za volitve članov Sveta krajevnih skupnosti v Občini Šoštanj, 

ki bodo v nedeljo, 5. oktobra 2014.

1. člen

S to odredbo se podrobneje ureja način in pogoji plakatiranja ter nameščanja transparentov v času volilne kampanje ob rednih volitvah župana in članov Občinskega sveta, ter za volitve članov Sveta krajevnih skupnosti v Občini Šoštanj, ki bodo v nedeljo, 5. oktobra 2014.

2. člen

Župan zavezuje upravljavce javnih površin, da zagotovijo vsem organizatorjem volilne kampanje iz 3. člena Zakona o volilni kampanji (Uradni list RS, št. 41/07, 103/07, 105/08) enake možnosti plakatiranja.

3. člen

Lepljenje in nameščanje plakatov z volilno propagandnimi sporočili (v nadaljnjem besedilu: plakati) je dovoljeno na stalnih plakatnih mestih in na dodatnih oglaševalnih mestih, ki jih določi Uprava Občine Šoštanj. Dodatna plakatna mesta na javnih površinah na območju mesta Šoštanj so prikazana na karti, ki je na vpogled na Upravi občine Šoštanj.

Pri lepljenju in nameščanju plakatov se zagotavlja enakopravnost vsem organizatorjem volilne kampanje.

Na stalnih plakatnih mestih je dovoljeno namestiti le en plakat največje velikosti 700 x 1000 mm. Na voljo bodo tudi zemljišča za namestitev plakatnih mest, ki lahko obsegajo največ 3m². Le-ti morajo biti od magistralnih in regionalnih cest odmaknjeni najmanj 6m, od lokalnih cest izven naselij najmanj 3m, od javnih poti pa najmanj 2m.

V območju ureditvenega območja mesta Šoštanj je prepovedano lepiti volilno propagandna sporočila na drevesa.

4. člen

Organizator volilne kampanje izvaja plakatiranje na svoje stroške. Za postavitev obvestilnih tabel oz. namestitev transparentov mora organizator pri Občini Šoštanj prijaviti osebo, ki bo plakatiranje izvajala.

5. člen

Osebe, ki jih za plakatiranje prijavi organizator volilne kampanje so dolžne in odgovorne, da se plakatira tako, da se ne prekrije ali ne poškoduje drugih plakatov. 

V času volilnega molka je prepovedano lepiti oziroma nameščati nove plakate.

6. člen

Organizatorji volilne kampanje so dolžni zagotoviti, da se najkasneje v 15 dneh po dnevu glasovanja odstranijo vsi njihovi plakati in druga volilno propagandna sporočila. V nasprotnem primeru bo to storil upravljavec javne površine na stroške organizatorja.

7. člen

Kazenske določbe Zakona o volilni in referendumski kampanji (Uradni list RS, št. 41/07, 103/07, 105/08) se uporabljajo neposredno.

Nadzor nad izvajanjem določb te odredbe in prej navedenega Zakona bo izvajala Uprava Občine Šoštanj z upravljavcem javnih površin, ki bo v primeru kršitve sprožila postopek pred sodnikom za prekrške.

8. člen

Ta odredba začne veljati z dnem objave v Uradnem listu Občine Šoštanj.

